Drie verregses se mislukte aanval op ’n opleidingskamp vir veiligheidswagte het daartoe gelei dat ’n moontlike komplot onthul is om ’n volgepakte kerk in Mookgophong (Naboomspruit) op te blaas.
Volgens mnr. Andries Janse van Vuuren, direkteur van plaasbeveiliging van die Boerebeskermingsforum (BBF), wat die opleidingsplaas bedryf waarop die aanval plaasgevind het, het Oosthuizen vermoedelik vir die polisie gesê hy dink sy makkers het beplan om ’n kerk in die dorp of in Mokopane (Potgietersrus) op te blaas.
Die polisie vermoed die kerkaanval sou vandag plaasgevind het en dat ’n NG of Hervormde kerk die teiken was.
Janse van Vuuren het gesê die drie mans het sowat twee weke gelede by die opleidingskamp opgedaag om vir opleiding as veiligheidswagte “geëvalueer” te word, maar ná ’n paar dae was dit duidelik hulle gaan ’n probleem wees en hulle is gevra om op hul eie in hul tente te bly.
“Gunther het so ’n moerse aanvalspak, jy moes dit sien. Ons noem hom ‘Gladiator’, want hy glo hy lewe nog in die Bybelse tyd. Hy en Van Zyl behoort aan die een of ander Israelitiese geloof.”
Volgens hom is die BBF nie ’n regse beweging nie. “Ons is ’n vrywillige assosiasie en gee vir werklose veiligheidswagte werk.”
’n Polisielid het gesê daar is ’n videokamera in die motor gevind met beeldmateriaal van verskeie kerke.
“Ek onthou hulle, want die eerste keer wat hulle hier opgedaag het, het hulle uitgestaan. Hulle was baie rassisties en die ou met die cowboy-hoed (Van Zyl) het die Vierkleur op sy hemp gehad,” het ’n plaaslike restauranteienaar aan Rapport gesê.
Kotze was verlede jaar ook in die nuus toe hy ’n Voortrekkermonument in Witbank (eMalahleni) verniel het omdat dit volgens hom ’n simbool van “Satan se penis” was. Hy het soms ook die naam “Boereviking” vir homself gebruik.